b'\n_START_ARTICLE_\nKlaip\xc4\x97dos pilis\n_START_SECTION_\nIstorija\n_START_PARAGRAPH_\nKlaip\xc4\x97dos pilis pastatyta 1253 m. strategi\xc5\xa1kai svarbioje kur\xc5\xa1i\xc5\xb3 \xc5\xbeem\xc4\x97s vietoje \xe2\x80\x93 Dang\xc4\x97s \xc5\xbeio\xc4\x8di\xc5\xb3 kairiajame krante, netoli Klaip\xc4\x97dos s\xc4\x85siaurio, jungian\xc4\x8dio Kur\xc5\xa1i\xc5\xb3 marias su Baltijos j\xc5\xabra. Pilis tapo viena vokie\xc4\x8di\xc5\xb3 riteri\xc5\xb3 agresijos \xc4\xaf balt\xc5\xb3 \xc5\xbeemes bazi\xc5\xb3, buvo Klaip\xc4\x97dos komt\xc5\xabrijos centras._NEWLINE_I\xc5\xa1 prad\xc5\xbei\xc5\xb3 pilis buvo medin\xc4\x97, du prie\xc5\xa1piliai apjuosti grioviais ir gynybine siena. Pil\xc4\xaf saugojo nat\xc5\xabrali vandens u\xc5\xbetvara, pylimai ir medinis gynybos bok\xc5\xa1tas. 1253\xe2\x80\x931254 m. medin\xc4\x99 pil\xc4\xaf pakeit\xc4\x97 pastatyta m\xc5\xabrin\xc4\x97 pilis. Pil\xc4\xaf saugojo vandens pripildyti grioviai (fosa), ties vartais buvo \xc4\xafrengti tiltas ir pylimai. Pilies kieme pastatyta m\xc5\xabrini\xc5\xb3 ir medini\xc5\xb3 pastat\xc5\xb3._NEWLINE_Pil\xc4\xaf puldin\xc4\x97jo \xc5\xbeemai\xc4\x8diai, retsykiais \xe2\x80\x93 skalviai su sembais: 1307 m., 1323 m. (Klaip\xc4\x97dos m\xc5\xab\xc5\xa1is), 1360 m., 1379 m. (abu kartus pilis sudeginta). Po 1360 m. pilis perstatyta, tur\xc4\x97jo 4 bok\xc5\xa1tus, viename j\xc5\xb3 1438 m. \xc4\xafrengtas kal\xc4\x97jimas. 1393 m. buvo pastatytas gynybinis bok\xc5\xa1tas, ta\xc4\x8diau tais pa\xc4\x8diais metais sugriautas per lietuvi\xc5\xb3 antpuol\xc4\xaf. Pilis pulta ir 1402 m. bei 1409 m. Kartais \xc5\xbeemai\xc4\x8diams talkino Lietuvos Did\xc5\xbeiosios Kunigaik\xc5\xa1tijos kariuomen\xc4\x97. Po Ordino pralaim\xc4\x97jimo \xc5\xbdalgirio m\xc5\xab\xc5\xa1yje 1410 m., pilis i\xc5\xa1laik\xc4\x97 savo strategin\xc4\x99 reik\xc5\xa1m\xc4\x99, nes Lietuva negal\xc4\x97jo sutarti d\xc4\x97l to, kur turi eiti siena tarp Lietuvos ir Ordino ir Klaip\xc4\x97d\xc4\x85 abi \xc5\xa1alys laik\xc4\x97 savo nuosavybe._NEWLINE_Didesni pilies \xc4\xaftvirtinimo darbai vyko po 1422 m. Melno taikos, baigti 1441 m. Pilis buvo ma\xc5\xbedaug kvadratinio plano su kiemu viduje. I\xc5\xa1liko dalis XV a. prad\xc5\xbeios gynybin\xc4\x97s sienos. \xc5\xa0iaurin\xc4\x97 siena su bok\xc5\xa1tais siek\xc4\x97 apie 102 m ilgio, jos plotis \xe2\x80\x93 2,2 m, auk\xc5\xa1tis \xe2\x80\x93 iki 11 m, vakarin\xc4\x97s sienos ilgis tarp bok\xc5\xa1t\xc5\xb3 \xe2\x80\x93 ma\xc5\xbeiausiai 70 m. Kampuose stov\xc4\x97jo du 12 m skersmens cilindriniai bok\xc5\xa1tai (Didysis parako ir Kunigaik\xc5\xa1\xc4\x8dio), pietry\xc4\x8di\xc5\xb3 kampe \xe2\x80\x93 sta\xc4\x8diakampis. Patobulinta pilies gynybin\xc4\x97 sistema buvo pritaikyta to meto artilerijos pab\xc5\xabkl\xc5\xb3 (bombard\xc5\xb3) ugniai atremti. U\xc5\xbe gynybini\xc5\xb3 sien\xc5\xb3 \xc4\x97jo apie 6 m plo\xc4\x8dio kelias, u\xc5\xbe jo \xe2\x80\x93 8\xe2\x80\x939 m plo\xc4\x8dio griovys ir daugiau, kaip 20 m plo\xc4\x8dio pylimas (apie 2 m vir\xc5\xa1 pilies kiemo), toliau \xe2\x80\x93 dar vienas 6 m plo\xc4\x8dio ir iki 1,5 m gylio sausas griovys. Pilies pastat\xc5\xb3 sienos \xe2\x80\x93 raudon\xc5\xb3 plyt\xc5\xb3, eksterjeras ir interjeras \xe2\x80\x93 gotikinis. Stogai dengti plok\xc5\xa1\xc4\x8diomis \xc4\x8derp\xc4\x97mis, dalis \xe2\x80\x93 malksnomis._NEWLINE_1454 m., per Trylikos met\xc5\xb3 kar\xc4\x85 (1454\xe2\x80\x931466 m.), Klaip\xc4\x97dos pil\xc4\xaf buvo u\xc5\xbe\xc4\x97musi Lenkijos karalyst\xc4\x97s kariuomen\xc4\x97, 1455 m. \xe2\x80\x93 \xc5\xbeemai\xc4\x8diai. Pilis XVI a. prad\xc5\xbeioje sustiprinta, 1516\xe2\x80\x931519 m. pastatyti \xc5\xbeemi\xc5\xb3 pylimai su bast\xc4\x97jomis. 1520 m. pil\xc4\xaf puol\xc4\x97 Dancigo karo laivai, \xc5\xbeemai\xc4\x8diai. 1524 m. pilis sustiprinta patrankomis._NEWLINE_1525 m. susik\xc5\xabrus Pr\xc5\xabsijos kunigaik\xc5\xa1tystei pilis iki XVI a. vidurio i\xc5\xa1 pagrind\xc5\xb3 perstatyta. Buvo u\xc5\xbedaro netaisyklingo kvadrato plano su i\xc5\xa1pjova vartams pietvakari\xc5\xb3 dalyje. Vartus saugojo du apval\xc5\xabs bok\xc5\xa1tai korpus\xc5\xb3 kampuose, kiti trys stov\xc4\x97jo \xc5\xa1iaur\xc4\x97s vakar\xc5\xb3, \xc5\xa1iaur\xc4\x97s ryt\xc5\xb3 ir pietry\xc4\x8di\xc5\xb3 kampuose. Korpus\xc5\xb3, kurie pastatyti panaudojus XV a. gynybines sienas, plotis po 12,5 m. Pagal J. Putkamerio ir H. P. Fuchso projekt\xc4\x85 pilis XVII a. prad\xc5\xbeioje buvo apjuosta senov\xc4\x97s oland\xc5\xb3 sistemos bastionais (Princo Karlo, Princo Frydricho, Princo Liudvigo ir Frydricho Vilhelmo). Tvirtov\xc4\x97s pylimus sutvirtino akmen\xc5\xb3 ir plyt\xc5\xb3 atramin\xc4\x97s sienos su kontraforsais. Po bastionais \xc4\xafrengtos senov\xc4\x97s poternos jau XVI a. buvo rekonstruotos ir i\xc5\xa1pl\xc4\x97stos._NEWLINE_1629 m. pil\xc4\xaf apipl\xc4\x97\xc5\xa1\xc4\x97 ir apgriov\xc4\x97 \xc5\xa1vedai, 1660 m., 1669 m. suniokojo gaisras. 1670 m. ant Princo Karlo bastiono pastatytas dviej\xc5\xb3 fligeli\xc5\xb3 Komendanto namas._NEWLINE_XVIII a. pirmoje pus\xc4\x97je pilis dar tvirtinta. 1757 m. per 1756\xe2\x80\x931763 m. Septyneri\xc5\xb3 met\xc5\xb3 kar\xc4\x85 Klaip\xc4\x97d\xc4\x85 u\xc5\xbe\xc4\x97mus Rusijos imperijos kariuomenei, pilis 1763 m. buvo apleista ir pama\xc5\xbeu nyko._NEWLINE_1812 m. per pranc\xc5\xabzmet\xc4\xaf pilyje buvo \xc4\xafrengtos kareivin\xc4\x97s, arsenalas, sand\xc4\x97liai, ligonin\xc4\x97. 1821 m. i\xc5\xa1 5 bok\xc5\xa1t\xc5\xb3 dar stov\xc4\x97jo du. 1840 m. prad\xc4\x97jo gri\xc5\xabti pilies \xc4\xaf\xc4\x97jimo skliautai, 1843 m. pa\xc5\xa1alintos Did\xc5\xbeiojo parako bok\xc5\xa1to liekanos, apie 1865 m. nuvirto Kunigaik\xc5\xa1\xc4\x8dio bok\xc5\xa1tas. D\xc4\x97l to 1865 m. prad\xc4\x97ta nerijos forto statyba Kopgalyje. Po 1888 m. buvo parduoti nugriauti svarbiausi pilies m\xc5\xabro pastatai._NEWLINE_Po 1945 m. buvusioje teritorijoje \xc4\xafsik\xc5\xabr\xc4\x97 Klaip\xc4\x97dos bandomoji laiv\xc5\xb3 remonto \xc4\xafmon\xc4\x97, XX a. pabaigoje \xe2\x80\x93 Klaip\xc4\x97dos laiv\xc5\xb3 remonto \xc4\xafmon\xc4\x97, 2009 m. i\xc5\xa1kelta.\n_START_SECTION_\nRestauravimas\n_START_PARAGRAPH_\n2002 m. restauruotoje Princo Frydricho poternoje \xc4\xafkurtas Ma\xc5\xbeosios Lietuvos muziejaus filialas Pilies muziejus. Piliaviet\xc4\x97s teritorijoje kuriamas kult\xc5\xabros, turizmo ir pramog\xc5\xb3 centras._NEWLINE_\xc5\xa0iuo metu vyksta pilno pilies atstatymo darbai. Manoma, kad pilis pilnai atkurta bus ne anks\xc4\x8diau kaip 2020 m.\n_START_SECTION_\nPilies muziejus\n_START_PARAGRAPH_\nKlaip\xc4\x97dos pilies muziejus atidarytas 2002 m. rugpj\xc5\xab\xc4\x8dio 1 d. Kasmet piliaviet\xc4\x97je rugpj\xc5\xab\xc4\x8dio 1-\xc4\x85j\xc4\x85, minint miesto \xc4\xafk\xc5\xabrim\xc4\x85 1252-aisiais, vyksta atraktyv\xc5\xabs renginiai._NEWLINE_Muziejus \xc4\xafsik\xc5\xabr\xc4\x99s po bastionais esan\xc4\x8diose Frydricho ir Karlo poternose. Lankytojams prieinamos atkastos pilies liekanos, pamatai. Pilies muziejuje galima pereiti seniausiu Klaip\xc4\x97dos grindiniu, nugr\xc4\xafstu XVI am\xc5\xbeiuje.'